ชาวสวนผลไม้ บ้านถ้ำทะลุ แปรรูปทุเรียนบ้าน เป็นทุเรียนกวนสูตรดั้งเดิมขาย เพิ่มมูลค่าผลผลิต เสริมรายได้ให้ครอบครัว
ชาวสวนผลไม้ บ้านถ้ำทะลุ แปรรูปทุเรียนบ้าน เป็นทุเรียนกวนสูตรดั้งเดิมขาย เพิ่มมูลค่าผลผลิต เสริมรายได้ให้ครอบครัว          ชาวสวนทุเรียน บ้านถ้ำทะลุ ตำบลถ้ำทะลุ ตำบลบันนังสตา จังหวัดยะลา ช่วยกันเก็บผลผลิตทุเรียนบ้านในสวนซึ่งมีจำนวนมาก นำไปแปรรูปเป็นทุเรียนกวนขายเพื่อเพิ่มมูลค่าให้กับทุเรียน สร้างรายได้เสริมให้กับครอบครัว หลังทุกพื้นที่ของจังหวัดยะลาทุเรียนได้ออกผลผลิตจำนวนมาก ทำให้ราคาผลผลิตต่ำลง จากเมื่อก่อนอยู่ที่ กิโลกรัมละ 25 บาท ปัจจุบันเหลือเพียง กิโลกรัมละ 4 บาท          นายเอกพงษ์ อรุณรัตนวงศ์ หรือ "โกจู" ชาวสวนทุเรียนบ้านถ้ำทะลุ บอกว่า ในช่วงที่ผลผลิตทุเรียนบ้านมีจำนวนมากและราคาขายผลสดต่ำลง ก็จะเก็บผลทุเรียนไปกวนขาย โดยจะกวนขายทุกปี ปีละครั้ง ตามที่ลูกค้าสั่งซื้อเข้ามา ซึ่งจะได้ราคาดีกว่าที่จะนำผลผลิตสดไปขาย ในช่วงนี้จะมีคนสั่งซื้อทุเรียนกวนอย่างต่อเนื่อง ขายได้เรื่อย ๆ จนกว่าจะหมดฤดูทุเรียน ซึ่งแต่ละวันก็จะต้องออกไปเก็บทุเรียนบ้านที่หล่นใต้ต้น ให้ได้วันละ 50-60 ลูก นำมากวนให้ได้วันละ 1 กระทะ ตั้งแต่เริ่มทำทุเรียนกวน ขายไปได้แล้ว เกือบ 200 กิโลกรัม ในราคากิโลกรัมละ 200-250 บาท          สำหรับการกวนทุเรียนก็จะใช้วิธีการกวนด้วยมือแบบดั้งเดิม โดยจะแกะเนื้อทุเรียนที่ดี 100 เปอร์เซ็นต์นำมากวน ใส่น้ำตาลเพียงเล็กน้อย ใช้ไม้กวนไปมาเพื่อไม่ให้เนื้อทุเรียนติดกระทะ กวนจนแห้งสนิทซึ่งจะทำให้ทุเรียนกวน มีความเหนียว แน่น และสามารถเก็บไว้ได้นาน สำหรับทุเรียนกวน 1 กระทะ ก็จะใช้เวลากวน ประมาณ 3-6 ชั่วโมง ถึงจะได้เป็นทุเรียนกวนที่มีรสชาติ หอม หวาน อร่อย สูตรโบราณ#ชาวสวนผลไม้ #บ้านถ้ำทะลุ #แปรรูปทุเรียนบ้าน #เพิ่มมูลค่าผลผลิต #สำนักข่าวกรมประชาสัมพันธ์ #NNT #ILOVETHAILAND